C 342/102
ET
Euroopa Liidu Teataja
6.9.2022
Kolmapäev, 16. veebruar 2022
— võttes arvesse komisjoni 13. novembri 2020. aasta teatist „Uus tarbijakaitse tegevuskava.
Tarbijate toimetulekuvõime parandamine, et edendada majanduse kestlikku taastumist“ (COM(2020)0696),
— võttes arvesse komisjoni 24. märtsi 2021. aasta teatist „ELi lapse õiguste strateegia“ (COM(2021)0142),
— võttes arvesse nõukogu 15. märtsi 2021. aasta järeldusi „Liidu keskkonnasäästlike kemikaalide strateegia: aeg tegutseda“,
— võttes arvesse kodukorra artiklit 54 ning esimeeste konverentsi 12. detsembri 2002. aasta otsuse (mis käsitleb algatusraportite koostamise loa andmise korda) artikli 1 punkti 1 alapunkti e ja 3. lisa,
— võttes arvesse siseturu- ja tarbijakaitsekomisjoni raportit (A9-0349/2021),
A. arvestades, et mänguasjade ohutuse direktiiv võeti vastu 2009. aastal, et tagada laste tervise ja ohutuse kõrge tase ning parandada mänguasjade puhul siseturu toimimist, kõrvaldades tõkked mänguasjade kaubanduselt liikmesriikide vahel;
B. arvestades, et ELi mänguasjade ohutuse range raamistiku eesmärk on tagada lastele võimalikult ohutu mängukogemus, ning arvestades, et seda peetakse üldiselt ülemaailmseks võrdlusaluseks;
C. arvestades, et mängu tunnistatakse iga lapse õigusena ÜRO lapse õiguste konventsioonis, millele on alla kirjutanud kõik ELi liikmesriigid; arvestades, et mängimine aitab kaasa laste arengule, tervisele ja heaolule ning sellel on oluline osa suureks kasvamisel; arvestades, et uuringud näitavad, et mänguasjad võivad rikastada mängimist ja seetõttu mängivad lapsed kauem;
D. arvestades, et mänguasjade ohutuse direktiiv on maksimaalse ühtlustamise direktiiv, mis tähendab, et liikmesriigid ei tohi kehtestada selles sätestatud nõuetest teistsuguseid nõudeid; arvestades, et mänguasju käsitlevad normid ja nõuded on paljudel juhtudel rangemad kui muude toodete puhul, kuna tarbijad, kellele need on mõeldud, on kaitsetud;
E. arvestades, et petturlike kauplejate tegevus ja nõuetele mittevastavate toodete veebimüük õõnestavad liiga sageli ELi mänguasjade ohutuse direktiivi tõhusust;
F. arvestades, et kuigi puuduvad põhjalikud andmed selle täieliku mõju kohta, on mänguasjade ohutuse direktiiv mänguasjade vaba liikumise tagamisel ühtsel turul endiselt suures osas tõhus, ning arvestades, et mänguasjade ohutuse direktiivi täielikust kohaldamisest alates suurenes turul tegutsevate ettevõtjate arv aastatel 2013–2017 10 %, samal ajal kui ELi mänguasjatööstuse käive on alates direktiivi jõustumisest pidevalt suurenenud; arvestades, et 99 % sektori ettevõtetest on VKEd ja enamik neist on mikroettevõtjad;
G. arvestades, et mänguasjade ohutuse direktiivis nõutakse, et ELi turul kättesaadavaks tehtavad mänguasjad oleksid ohutud ja tagaksid laste kõrgetasemelise kaitse mänguasjades sisalduvatest keemilistest ainetest tulenevate ohtude eest; arvestades, et erinõudeid ja -standardeid võib olla vaja kiiresti kohandada, kui teaduse ja tehnoloogia areng toob esile mänguasjadega seotud varem tundmatud riskid ja probleemid;
H. arvestades, et kestlikkust toetavas kemikaalistrateegias rõhutas komisjon vajadust kehtestada või tugevdada sätteid, milles võetakse arvesse kemikaalide kombineeritud mõju, muu hulgas mänguasjade puhul, ning laiendada riskijuhtimist käsitlevat üldist lähenemisviisi tagamaks, et tarbekaubad, sealhulgas mänguasjad, ei sisalda kemikaale, mis põhjustavad vähki või geenimutatsioone, mõjutavad reproduktiiv- või endokriinsüsteemi või on püsivad ja bioakumuleeruvad; arvestades, et kestlikkust toetav kemikaalistrateegia kohustab komisjoni lisaks hindama korda ja ajastust, kuidas laiendada sedasama üldist lähenemisviisi tarbekaupade puhul ka muudele kahjulikele kemikaalidele, sealhulgas immuunsust, närvi- või hingamissüsteemi mõjutavatele kemikaalidele ja konkreetsele elundile mürgistele kemikaalidele;